钦定古今图书集成/明伦汇编/闺媛典/第072卷 > 徐万选妻陈氏
## 钦定古今图书集成/明伦汇编/闺媛典/第072卷 > 徐万选妻陈氏

按《上虞县志》：“陈氏，徐万选妻。幼警敏，知书能诗，然以
为非女子事，不自表见。年二十，适万选。选力学，病羸
死，家人环哭，忽不见。氏亟呼之，已扃户自缢。救之，移
日始甦。自是绝饮食，父母急迎归，奄奄不起。一日，遣
人抱其子付姑，口占诗送曰：‘今日儿生离，明朝娘死
别。儿长娘不知，娘面儿安识’。遂瞑目，年二十六。”